Петя Дубарова
Последен танц

chitanka.info

Листото като мъничка сълзица

отрони се във утрото студено

и сякаш е крило на златна птица,

изпърха то и падна уморено.

Лежи като самотна песъчинка

в голямата студена пуста нива

и вечер го поглежда месечинка,

бездушна като горска самодива.

И слуша в скръб листото натъжено

как вятърът извива бавна песен,

че то е писъмцето позлатено,

последното писмо на тази есен.

02.08.1974 г., Копривщица

Издание:

Петя Дубарова, „Лястовица. Стихове и разкази“, С. 1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.